Kažimír, Peter, minister financií SR (2016-10-12):
Ďakujem, pán podpredseda, za slovo. Ja chcem reagovať v podstate ešte spred obeda na otázku, ktorú nastoľuje pán poslanec Beblavý a pán poslanec Rajtár, a v podstate pripomínajú obsah debaty spred mesiaca a pri prvom čítaní. A môžem vám potvrdiť, áno, v tomto týždni vyjde v podstate informácia o zámere rezortu financií novelizovať zákony daňové a jedna z tých súčastí, súčastí bude aj otázka daňového tajomstva v tom najširšom slova zmysle. A je to reakcia vlastne na vzniknutú situáciu, hlavne v posledných mesiacoch, keď aj existujú tu spory medzi výborom, požiadavku pána poslanca Rajtára o nejaké informácie, potom spory, ktoré vo veľkej miere naozaj patria na pôdu Národnej rady, lebo proste vyjasniť si kompetencie a nároky, to si naozaj musíte vy sami. Ale keďže sú tam proste nejaké nejasnosti, je tam nejaká právna neistota, tak otvárame veľkú debatu o daňovom tajomstve, ak to mám takto povedať. Môže to byť aj o odvodovom tajomstve, proste o všetkých informáciách, ktoré sa týkajú výsledkov podnikania. A myslím si, že budeme mať všetci nejaké vnútorné zábrany ohľadom fyzických osôb. Ale všetko je dovolené z hľadiska toho, že sa o tom môžme rozprávať. Takže budeme v podstate očakávať, ja viem, že to bude taký, že veľký súboj, možno sa to, zrejme sa to zmení aj na veľkú politiku, ale ja sám cítim, že proste sme sa dostali do situácie, keď nemôžme proste nejak defenzívne stáť a proste tvrdiť, že tu sú nejaké zákony. Vy ste tu ľudia, hej, ktorí môžte zmeniť tieto zákony. To znamená, že ak niečo nie je úplne v súlade s tým, čo je už dneska spoločenská nejaká proste potreba z hľadiska toho dozvedieť sa nejakú informáciu, tak toto je to miesto, kde sa to môže zvrátiť. Myslím si, že sme dozreli k tomu, aby sme sa o tom rozprávali. Ja idem do toho s odvahou, odvahou človeka, ktorý presadil v minulom volebnom období, že zrušil daňové tajomstvo pri právnických firmách. To znamená, viete, že sme jedna z dvoch alebo troch krajín v Európskej únii, ktorá nechráni informáciu o daňovej povinnosti tej-ktorej firmy. Som presvedčený, že aj keď to mohlo byť príkre zo začiatku, že sa nikomu nič nestalo a že je to proste informáciou, s ktorou vedia narábať aj médiá, aj politika, aj tretí sektor, a že to nikomu neškodí. Takže proste budeme hľadať rovnováhu. Samozrejme, samozrejme, že očakávam, že populizmus je tiež bezbrehý, takže niektoré z návrhov, ktoré prídu, nielen z politiky, ale aj úplne z vonku, môžu byť, mať takú krajnú polohu. Ale je na nás, aby sme potom snáď so zdravým rozumom sa dohodli na nejakom novom statuse, hej, na novej situácii. Takže k tomu len smerujem, lebo stále tu máme medzi sebou nejaké uzlíky z minulosti, hlavne na výboroch. Keď sa tento problém vyrieši, tak myslím si, že bude jasno. A to sú aj kompetencie poslancov z hľadiska narábania s informáciami, ale aj iných orgánov činných v trestných konaniach. Takže treba to otvoriť a treba do toho ísť s otvorenou hlavou. A tým pádom vlastne je aj úplne jasné, aj keď taký ten, viete, harmonogram práce z rezortu financií z hľadiska toho končí zväčša rozpočtom a potom až v druhej polovici roku, takže je úplne jasné, že s týmto zákonom sem prídem medzi vás na začiatku budúceho roku. Pretože dúfam, že ho budeme mať z hľadiska pripomienkového konania nejak hotový do Vianoc alebo niekedy v januári najneskôr. Toľko som chcel dať informáciu. Ďakujem.